Fra i dag kan dem uden kørekort slippe for at have passet med i byen, hvis de skal vise legitimation.

De kan ansøge om et legitimationskort hos kommunen, der kan bruges som legitimation i en række situationer som alternativ til pas eller kørekort.

Det oplyser Økonomi- og Indenrigsministeriet i en pressemeddelelse.

Alle borgere, der er fyldt 15 år, vil kunne søge om at få udstedt legitimationskortet fra 1. november.

Det skal de gøre ved at møde op hos borgerservice i deres bopælskommune.

Skal bruges ved køb af tobak og alkohol

Kortet kan eksempelvis bruges, når unge skal vise legitimation, hvis de vil ind på diskoteker med aldersbegrænsning, eller hvis de vil købe øl og cigaretter.

Fordelen ved legitimationskortet er, at det både indeholder indehaverens personnummer og et billede.

Ifølge økonomi- og indenrigsminister Simon Emil Ammitzbøll kan kortet både hjælpe unge og ældre.

- Det nye legitimationskort vil både være en hjælp for unge og for nogle af vores ældre og handicappede medborgere. Det kan faktisk gøre hverdagen lettere for alle, der ikke har et kørekort, men heller ikke går rundt med pas i lommen.

Kan være ventetid på kortet

- Legitimationskortet kan være i pungen, og det har en overkommelig pris. Legitimationskortet løser derfor først og fremmest et praktisk problem for mange borgere, siger han.

Det er et enigt Folketing, der står bag beslutningen om at indføre det nye legitimationskort, og økonomi- og indenrigsministeren har udstedt den bekendtgørelse, der blandt andet beskriver, hvordan kortet skal udformes.

Her står også, at prisen for kortet skal svare til de udgifter, der er ved at udstede det, dog højst 150 kroner.

Ansøgerne må regne med, at der i en periode kan være nogen ventetid på at få kortet, oplyser ministeriet.